In nomine sanctæ et individuæ Trinitatis. Ludovicus, divina propiciante clementia, rex. Si enim precibus servorum Dei pro sanctæ Dei æcclesiæ statu necnon et eorum utilitatibus assensum prebemus, regiam in omnibus conservamus dignitatem, et ut hoc in posterum jure firmissimo et inviolabiliter fore permansurum decernimus. Idcirco omnium sanctæ Dei æcclesiæ fidelium nostrorumque noverit industria, presentium scilicet et futurorum, quoniam illustrissimi principes regni nostri, Hugo, videlicet dux Francorum, et alter dux Burgundionum, nomine Hugo, et Leutaldus comes, nostræ regie serenitatis adierunt excellentiam, deprecantes quatinus Cluniaco monasterio in honore beatorum apostolorum Petri et Pauli consecrato quandam villulam de racione vicecomitatus Lugdunensis per regale concederemus preceptum. Est vero villa ipsa sita in eodem pago Lugdunensi, super Ararim fluvium, quam cum omnibus rebus ad eam pertinentibus donamus, vineis scilicet, et campis, terris, pratis, silvis, aquis aquarumque decursibus majoribus, et rivis minoribus, vivariis, fractis fossis, et portu, cum exitibus et regressibus, cum pascuis et omnibus adjacentiis et universis piscatoribus et piscatoriis, seu omnibus servis et ancillis vel colonis, cum infantibus suis, et omni cognatione eorum, quesitum et inquirendum, totum et ad integrum cedo atque transfundo pro amore Dei et beatorum apostolorum ejus, pro statu et stabilitate regni nostri, simul et principum nostrorum atque omnium Christi fidelium, vivorum scilicet ac defunctorum, salute. Precipientes ergo jubemus ut deinceps per hanc nostræ sublimitatis auctoritatem jure firmissimo predicti seculi judices, beati videlicet Petrus et Paulus, vel abbates et rectores prefati cœnobii eorum, seu etiam monachi eisdem Christi apostolis servientes, teneant atque possideant, et quicquid exinde facere vel judicare voluerint libero in omnibus potiantur arbitrio ordinandi et faciendi quicquid elegerint; et ut hæc nostræ celsitudinis auctoritas firmior habeatur et per ventura tempora melius conservetur, de anulo nostro subter sigillari jussimus. Signum Ludovici (Monogramme) regis. Rorigius cancellarius, ad vicem Achardi, recognovit. Actum Capriniaco villa, kal. jul., anno XI regni Ludovici regis, quando etiam Franciam recuperavit.